CELEX: 
Language: hr
Date: 2021-12-13 00:00:00
Title: DELEGIRANA UREDBA KOMISIJE (EU) /... o izmjeni Delegirane uredbe (EU) 2017/40 u pogledu pratećih obrazovnih mjera te odabira i odobravanja podnositeljâ zahtjeva za potporu

OBRAZLOŽENJE
            
            
               1.KONTEKST DELEGIRANOG AKTA
            
            
               Ovim se delegiranim aktom pojašnjava sljedeće:
            
            
               ·uvjeti za prateće obrazovne mjere koje treba predvidjeti za potporu distribuciji voća, povrća i mlijeka u školama u okviru EU-ova programa u školama koji je utvrđen Uredbom (EU) br. 1308/2013 Europskog parlamenta i Vijeća. Stečeno iskustvo, uključujući ono stečeno Komisijinim revizijama, pokazalo je da u nekim slučajevima obrazovne ustanove odlučuju hoće li se provesti te mjere. To nije u skladu s namjenom EU-ova programa u školama koji se ne sastoji samo od distribucije proizvoda; 
            
            
               ·uvjeti za odabir podnositeljâ zahtjeva za potporu s obzirom na pravila javne nabave. Stečeno iskustvo, uključujući ono stečeno Komisijinim revizijama, pokazalo je da postoje poteškoće u provedbi pravila javne nabave koja se mogu primjenjivati na odabir podnositeljâ zahtjeva za potporu. Iako se pravila javne nabave primjenjuju bez potrebe za izričitim upućivanjem na njih, na njih se sad poziva u delegiranom aktu;
            
            
               ·uvjeti za odobravanje podnositeljâ zahtjeva za potporu, u smislu pisanih obveza koje trebaju preuzeti. Za zahtjeve za potporu koji se odnose na isporuku/distribuciju poljoprivrednih proizvoda potrebne su određene dodatne pisane obveze. Osim toga, one su relevantne i za zahtjeve za potporu u kojima se kombiniraju isporuka/distribucija poljoprivrednih proizvoda i provedba obrazovnih mjera. Isto tako, mogućnost da nadležna tijela odrede dodatne pisane obveze navodi se samo za zahtjeve za potporu koji se odnose na obrazovne mjere. Međutim, to je relevantno i za druge zahtjeve za potporu. 
            
            
               2.SAVJETOVANJA PRIJE DONOŠENJA AKTA
            
            
               Na sastancima održanima 17. lipnja 2021., 23. rujna 2021. i 18. studenog 2021. Komisija se savjetovala sa stručnjacima iz država članica u okviru stručne skupine za poljoprivredna tržišta (sektor za proizvode životinjskog podrijetla).
            
            
               Pri sazivanju sastanaka stručne skupine Komisija je nacrt delegiranog akta proslijedila Europskom parlamentu i Vijeću.
            
            
               Nacrt delegirane uredbe bio je od 23. listopada do 20. studenog 2021. dostupan na portalu Europske komisije „Iznesite svoje mišljenje” kako bi se prikupila stajališta građana i dionika. Devet je dionika dalo komentare na njega. Dva su dionika pozdravila izmjene, a jedan je dao prijedloge za provedbu programa na razini država članica. Pet dionika zatražilo je da se biljne zamjene za mliječne proizvode uključe kao prihvatljivi proizvodi i u popratne obrazovne mjere. Konačno, jedan dionik predložio je daljnju prilagodbu za povećanje učinkovitosti: usmjeravanjem dijela proračuna na ciljne skupine kojima je to najpotrebnije i na obrazovne mjere. Ti su zahtjevi i prijedlozi izvan područja primjene predmetnog akta jer se odnose na pravila za izradu EU-ova programa u školama iz Uredbe (EU) br. 1308/2013 Europskog parlamenta i Vijeća. Razmotrit će se u procjeni učinka koja se prilaže Komisijinom prijedlogu pregleda EU-ova programa u školama u 2023., u sklopu aktivnosti u okviru Strategije „od polja do stola”. 
            
            
               3.PRAVNI ELEMENTI DELEGIRANOG AKTA
            
            
               Ovim delegiranim aktom mijenja se članak 3. o pratećim obrazovnim mjerama, članak 5. o općim uvjetima za odobrenje potpore i odabir podnositelja zahtjeva za potporu i članak 6. o uvjetima za odobravanje podnositeljâ zahtjeva za potporu iz Delegirane uredbe Komisije (EU) 2017/40.
            
            
               Izmjenom stavaka 1. i 2. u članku 3. pobliže se određuju aktivnosti koje se mogu provoditi u okviru pratećih obrazovnih mjera i propisuje se da su države članice dužne osigurati da sva djeca koja sudjeluje u EU-ovu programu u školama mogu biti uključena u te mjere. 
            
            
               Članak 5. stavak 2. mijenja se kako bi se naznačilo da se pri odabiru podnositeljâ zahtjeva za potporu u okviru EU-ova programa u školama primjenjuju​pravila javne nabave u skladu s Direktivom 2014/24/EU ili nacionalnim odredbama, ovisno o pragu. 
            
            
               U članku 6. obveza vođenja evidencije o nazivima i adresama obrazovnih ustanova ili obrazovnih tijela koja primaju proizvode i o količinama prodanih ili isporučenih proizvoda premještena je iz stavka o zahtjevima za potporu koji se odnose samo na isporuku/distribuciju proizvoda u prvi stavak, koji se odnosi na sve podnositelje zahtjeva za potporu. Mogućnost da nadležna tijela odrede sve dodatne pisane obveze koje podnositelji zahtjeva za potporu trebaju preuzeti isto je tako premještena iz stavka o zahtjevima za potporu koji se odnose samo na prateće obrazovne mjere u prvi stavak, koji se odnosi na sve podnositelje zahtjeva za potporu.
            
            
               DELEGIRANA UREDBA KOMISIJE (EU) …/...
            
            
               оd 13.12.2021.
            
            
               o izmjeni Delegirane uredbe (EU) 2017/40 u pogledu pratećih obrazovnih mjera te odabira i odobravanja podnositeljâ zahtjeva za potporu
            
            
               EUROPSKA KOMISIJA,
            
         
         
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007
                  1
               , a posebno njezin članak 24. stavak 1. točke (b) i (c),
            
            
               budući da:
            
            
               (1)Člankom 3. Delegirane uredbe Komisije (EU) 2017/40
                  2
                utvrđuju se uvjeti za osmišljavanje i primjenu pratećih obrazovnih mjera koje države članice trebaju predvidjeti u skladu s člankom 23. stavkom 10. Uredbe (EU) br. 1308/2013. Radi pravne sigurnosti primjereno je utvrditi nesveobuhvatan popis aktivnosti koje se mogu provoditi kao dio pratećih obrazovnih mjera u okviru programa u školama, čak i kad pomoć Unije nije zatražena. Primjereno je i pojasniti da bi za učinkovit program u školama države članice trebale osigurati da prateće obrazovne mjere predviđene za potporu distribuciji voća, povrća i mlijeka u školama dopru do sve djece koja sudjeluju u programu u školama. Tim zahtjevom ne dovodi se u pitanje autonomija dodijeljena obrazovnim ustanovama u državama članicama u skladu s raspodjelom nadležnosti i strategijom za provedbu programa u školama u dotičnim državama članicama. 
            
            
               (2)Člankom 5. stavkom 2. Delegirane uredbe (EU) 2017/40 utvrđuju se opći uvjeti za odabir podnositeljâ zahtjeva za potporu. Pri odabiru podnositeljâ zahtjeva za potporu na države članice, koje djeluju na nacionalnoj, regionalnoj ili lokalnoj razini, mogu se primjenjivati pravila javne nabave Unije ili nacionalna pravila javne nabave. Radi pravne sigurnosti primjereno je pojasniti da bi države članice trebale osigurati usklađenost s mjerodavnim pravilima javne nabave.  
            
            
               (3)U članku 6. Delegirane uredbe (EU) 2017/40 navode se uvjeti za odobravanje podnositelja zahtjeva za potporu i utvrđuju obveze koje podnositelji zahtjeva moraju preuzeti u pisanom obliku. Stavkom 2. tog članka propisuje se dodatna pisana obveza koja se primjenjuje u slučaju zahtjeva za potporu koji se odnose samo na isporuku i/ili distribuciju proizvoda. Međutim, takva je obveza također opravdana ako se u zahtjevima za potporu kombiniraju isporuka i/ili distribucija proizvoda i provedba obrazovnih mjera. Stavkom 3. tog članka obuhvaćeni su zahtjevi za potporu koji se odnose samo na prateće obrazovne mjere. U njemu se navodi da nadležna tijela mogu odrediti sve dodatne pisane obveze koje podnositelji zahtjeva za potporu trebaju preuzeti. Međutim, to bi trebalo biti moguće za sve podnositelje zahtjeva za potporu. Stoga bi članak 6. te uredbe trebalo na odgovarajući način izmijeniti. Kako bi se državama članicama omogućilo dovoljno vremena da prilagode postupke za odobravanje podnositeljâ zahtjeva za potporu, primjereno je utvrditi da se izmjena uvjeta za odobravanje podnositelja zahtjeva za potporu primjenjuje tek od školske godine 2022./2023.
            
            
               (4)Delegiranu uredbu (EU) 2017/40 trebalo bi stoga na odgovarajući način izmijeniti,
            
            
               DONIJELA JE OVU UREDBU:
            
            
               Članak 1.
            
            
               Delegirana uredba (EU) 2017/40 mijenja se kako slijedi:
            
            
               (1)U članku 3. stavci 1. i 2. zamjenjuju se sljedećim:
            
            
               „1. Prateće obrazovne mjere iz članka 23. stavka 10. Uredbe (EU) br. 1308/213 izravno su povezane s ciljevima programa u školama da se poveća konzumacija odabranih poljoprivrednih proizvoda i stvore zdrave prehrambene navike.
            
            
               Usmjerene su na ponovno povezivanje djece s poljoprivredom i raznim poljoprivrednim proizvodima Unije, posebno onima koji se proizvode u njihovoj regiji, te ih educirati o povezanim pitanjima, kao što su zdrave prehrambene navike i njihov utjecaj na javno zdravlje, nacionalne preporuke o prehrani, lokalni prehrambeni lanci, ekološka poljoprivreda, održiva proizvodnja i potrošnja hrane te borba protiv rasipanja hrane, te mogu uključivati aktivnosti kao što su: 
            
            
               (a)posjeti poljoprivrednim gospodarstvima, mrežama voćnjaka, organizacijama proizvođača, pogonima za preradu mlijeka, tržnicama, skladištima za sortiranje i pakiranje voća i povrća, poljoprivrednim muzejima i druge slične aktivnosti; 
            
            
               (b)pokretanje i održavanje školskih vrtova i voćnjaka;
            
            
               (c)tečajevi, radionice i laboratoriji za pripremu, kuhanje i kušanje hrane te druge slične aktivnosti;
            
            
               (d)tečajevi, seminari, konferencije, radionice i druge slične aktivnosti;
            
            
               (e)nastavni materijali, natjecanja, igre, edukativni kvizovi, tematski dani ili tjedni i druge slične aktivnosti.
            
            
               Ako prateće obrazovne mjere uključuju poljoprivredne proizvode koji nisu navedeni u članku 23. stavcima 3., 4. i 5. Uredbe (EU) br. 1308/2013, tim se mjerama osigurava kušanje tih drugih proizvoda.
            
            
               2. Države članice osiguravaju da se sva djeca koja sudjeluju u programu u školama mogu uključiti u prateće obrazovne mjere. 
            
         
         
            
               Kad su obrazovne mjere koje su izravno povezane s ciljevima programa u školama u obrazovnim ustanovama predviđene u okviru redovnog školskog kurikuluma ili drugih politika ili programâ, države članice mogu odlučiti uzeti ih u obzir za potrebe podstavka 1.
            
            
               Prateće obrazovne mjere mogu se osmisliti i primjenjivati na nacionalnoj, regionalnoj i lokalnoj razini ili na razini obrazovne ustanove u skladu s raspodjelom nadležnosti i strategijom država članica za provedbu programa u školama. Države članice osiguravaju da obrazovne ustanove koje sudjeluju u programu budu propisno obaviještene o sustavu uspostavljenom za prateće obrazovne mjere te o dostupnim materijalima i alatima.”; 
            
            
               (2)U članku 5. stavku 2. dodaje se sljedeći podstavak:
            
            
               „Države članice pri odabiru podnositeljâ zahtjeva za potporu osiguravaju usklađenost s mjerodavnim pravom, uključujući pravila javne nabave.”;
            
            
               (3)članak 6. zamjenjuje se sljedećim:
            
            
               „Članak 6.
            
            
               Uvjeti za odobravanje podnositeljâ zahtjeva za potporu
            
            
               1. Podnositelje zahtjeva za potporu odobrava nadležno tijelo države članice u kojoj se nalazi obrazovna ustanova kojoj se isporučuju proizvodi i/ili u kojoj se distribuiraju proizvodi. Podnositelji zahtjeva moraju se za odobrenje u pisanom obliku obvezati da će:
            
            
               (a)osigurati da proizvodi koje financira Unija u okviru programa u školama za koje se prijavljuju za potporu budu na raspolaganju za konzumaciju djeci u obrazovnoj ustanovi ili ustanovama,
            
            
               (b)potporu dodijeljenu za prateće obrazovne mjere i mjere praćenja, ocjenjivanja i promidžbe koristiti u skladu s ciljevima programa u školama i u skladu s nacionalnim zdravstvenim savjetima i preporukama o prehrani za predmetnu dobnu skupinu ako se prateće obrazovne mjere odnose na teme zdravlja i prehrane;
            
            
               (c)vratiti neopravdano primljene potpore za predmetne količine ako se ustanovi da se ti proizvodi ne distribuiraju djeci ili da nisu prihvatljivi za potporu Unije,
            
            
               (d)vratiti neopravdano primljene potpore za prateće obrazovne mjere i mjere praćenja, ocjenjivanja i promidžbe ako se ustanovi da se te mjere ili aktivnosti ne provode pravilno;
            
            
               (e)nadležnom tijelu na zahtjev omogućiti uvid u popratnu dokumentaciju,
            
            
               (f)nadležnom tijelu dopustiti provedbu svih nužnih kontrola, a posebno kontrole evidencije i fizičke inspekcije;
            
            
               (g)ako podnositelj zahtjeva nije obrazovna ustanova, voditi evidenciju o nazivima i adresama obrazovnih ustanova ili obrazovnih tijela koja primaju njihove proizvode i o količinama pojedinih proizvoda koje su prodali ili isporučili.
            
            
               Nadležna tijela mogu odrediti sve dodatne pisane obveze koje podnositelji zahtjeva za potporu trebaju preuzeti.
            
            
               Ako se zahtjevi za potporu odnose na aktivnosti koje podliježu postupku javne nabave, države članice mogu smatrati da je odobrenje dobiveno ako su obveze iz prvog i drugog podstavka obuhvaćene uvjetima za sudjelovanje u postupku javne nabave.
            
            
               2. Kad je riječ o podnositeljima zahtjeva za potporu koji se odnose samo na isporuku i/ili distribuciju proizvoda, ne primjenjuje se stavak 1. točke (b) i (d). 
            
            
               3. Kad je riječ o podnositeljima zahtjeva za potporu koji se odnose samo na prateće obrazovne mjere, ne primjenjuje se stavak 1. točke (a), (c) i (g).
            
            
               4. Kad je riječ o podnositeljima zahtjeva za potporu koji se odnose samo na mjere praćenja, ocjenjivanja i promidžbe, ne primjenjuje se stavak 1. točke (a), (c) i (g).
            
         
         
            
               5. Ako se kriteriji i uvjeti nisu promijenili, države članice mogu smatrati valjanima odobrenja dobivena u okviru programa voća i povrća u školama u skladu s Delegiranom uredbom (EU) 2016/247 i/ili u okviru programa mlijeka u školama u skladu s Uredbom (EZ) br. 657/2008.”.
            
            
               Članak 2.
            
            
               Ova Uredba stupa na snagu trećeg dana od dana objave u Službenom listu Europske unije.
            
            
               Članak 1. točka 3. primjenjuje se na potporu od školske godine 2022./2023.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 13.12.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 347, 20.12.2013., str. 671. 
               
               
                  
                     (2)
                  
                        Delegirana uredba Komisije (EU) 2017/40 od 3. studenoga 2016. o dopuni Uredbe (EU) br. 1308/2013 Europskog parlamenta i Vijeća u pogledu potpore Unije za isporuku voća i povrća, banana i mlijeka u obrazovnim ustanovama i izmjeni Delegirane uredbe Komisije (EU) br. 907/2014 (SL L 5, 10.1.2017., str. 11.).